Raitim kade la nga tim KIO kawn shanglawt n dau nna rawt woi galaw wa ai lam mung n nga ai, myen hte pawng hkyen ai zawn zawn rai nna myen hte chyu jahta a ten na garawt nga sai, federal ngu ai gabaw n pu e sha lagat nga sai.
Anhte a gawngkya ai lam hpe n tsun na ngu tim, J.W sha ni langai hpang langai myen i shaw sha kau ya, garawt sha kau ya di ai hpe mu myit machyi wa jang, KIO hpa galaw nga ai kun? ngu san mayu wa ai, hpa majaw KIO tsun ga ai shanhte hpe kam myit KIO woi shalawt na re da. Ya yu yang KBC she woi galaw nga ai, awmdawm a matu akyu hpyi ai mung KBC rai taw ai, makam a kanu kawa ni she woi share nga ai, ya yang byin nga ai Lahtaw Brang Shawng a lam hta mung KBC she kanu kawa tai nna Brang Shawng hpe shalawt na shakut nga ai.
Myen hpyendap hte Yuzana Company ni Hugawng Danai pa mayan lam na wunpawng sha ni a yi sun hkauna ni hpe zing magawn la mat wa yang KIO ni gahkaw mi n shaga ya ai, Mali N Mai Zup hta Hkadim gap hpang wa yang KIO ni ninghkap ai lam gahkaw mi n shakra ai. Sam Mung Sisa Pa hta KIA hpyenla ni hpe Myen hpyenla ni kawn majoi sat sharu kau yang Ningbaw Kaba Lamung Tai a rawtmalan mungga hta mung shawa ni myit hkum kahtet mi nga ai sha lawm wa ai, gara hku ahkyak la na re ngu ai lam n lawm nga ai. KIA du jawng hta tim awmdawm shanglawt ngu ai mungmasa policy hpe n sharin ai nga na lu ai. N dai gaw hpabaw lachyum i?
Lawu tsang na hpyendu hpyenma ni jam jau tim Ningbaw n kau ni a akyu a ra hpe a hpum let 1994 ning a simsa lam hpe n hten hkra hkang zing tik tik rai nga sai. Raitim jahtum e Ningbaw ni a shimlam hpe ahtu hkra shangun mai ai, n dai Border Guard Force ngu ai proposal hpe hkapla na Myen dap ni hpyi shadut bang wa ai hte KIO ningbaw salang ni myi tu wa sai, hpa majaw n dai BGF gaw KIO Du kaba ni hpe wushoi shoi nna sat wa na rai nga sai gaw, dai majaw shanhte a asak hpe hkra na rai wa jang she Myen hpyen wa a BGF hpe n dai anhte n hkapla lu ai ngu ningdang wa ma ai.
De hpang gaw Du Kaba Gunhtang Gam Shawng zawn re ai myu hpe kaja tsawra ai du kaba ni a majaw anhte myen hpe ja ja ninghkap ai lam ni byin wa sai, dai majaw ya yang byin nga ai majan hpe bai baw dat lu nna KIO/KIA a stand hpe kaji mi bai shangang wa sai.
Ratitim dai ni na Ramma ni, Kanu tai nga n ngai Kawa tai nga n ngai ngu ai ni hpe chyu sha kam nga n mai na sai, mungkan hta kanu myitsu kawa myit grai law nga ai zawn kanu myit n su kawa myti n su mung grai law nga ai. Ningbaw Kaba Zawnghkra hpe du wa Bawm Wang La Raw awmdawm shanglawt de woi sa mi ngu san jahkrup ai shaloi, Ningbaw Kaba tsun ai tinang ra ai hkrai tsun ai hpan n re nga bai htai nga ai, n dai a lachyum gaw myen hte pawng ra ai, federal gaw gap ra ai ngu lachyum gale nga ai.
N dai ram sat zingri ai, hpyalu hpyasha taw nga ai myen hpyen wa hpe myidi nna jinghku tai mayu ai gaw kaning re ai super myit masin rai kun n chye na sai.
Dai ni na ramma ni mungkan ting na ramma ni, KIO/KIA kata na myit su ai Du kaba ni, hpyendu hpyenla ni hte lata gindun let n dai myen dap ni i zingri ai, sat nat ai kata na lawt lu na matu ti-nang nga ai shara kawn htim kasat mat ra sai, jinghpaw mung ting na myen hpyenla ni hpe kasat gawt shale kau nna awmdawm ai shanglawt mungdan hpe gaw gap la ra sai, n rai yang anhte ni hpe langai hpang langai gabaw amyu myu shatu mara tam let sat shama kau na, shagri shabreb kau na ra ai, anhte myen hpe ap n nga gwi hkra galaw kau na mara ai.
Anhte KIA du kaba ni gaw myen bawng lu rim jang samyit n chyan pi n achyaw hkra hkra di, raitim myen hpyenla ni KIA hpyenla hte mungshawa ni hpe lu rim jang, masha zawn pi n rai hkra zingri adup agrawp kau, shagri breb mat hkra zingri kau nga sai. N dai lam ni gaw anhte J.W Myu sha ni hpe awmdawm shalawt la na matu shadut nga sai kumla ni rai nga ai, Democratic Republic of Kachinland hpe gawgap na shadut taw nga sai.
Ramma ni ramma ni, marai langai ngai uhpung langai ngai hpe sha kam nga n mai sai, awmdawm shanglawt n dau nna n gun rawng ai ni yawng myen hyendap hpe kasat gawt shale kau sa ga, wunpawng sha ni a pandung gaw awmdawm shalawt rai jang, ya ga garan nga ai, jinghpaw laknak lang hpung ni yawng langai sha bai pawng zum wa na ra ai, kadai mung san san jut mi kaw sha matsut nga na nrai sai ngu kam ai. Ya dai ni laknak hpai nga ai ni ung ang nga ai gaw J.W sha ni yawng myit hkrum ai pandung langai hpe n gran ya lu ai majaw, shada she gaphkat ra na zawn zawn byin nga ai re.
N dai awmdawm shanglawt ngu ai gabaw e n kam hkan ai ni gaw J.W mungmasa labau hta ngam kau da hkrum na ni rai sai, hpa majaw n dai hku tsun ai i? kaji ai ni mung, dingla ni mung, hpung up hpung sara ni, amyu shayi ni, KIA hpyenla ni, ramma ni yawng gaw awmdawm shanglawt la na sha tsun nga sai gaw.
Shinggyim masha hku sawn yang anhte wunpawng sha ni gaw wan mi grupyin sha nga ai, n dai n gun hte wan sumshi jan nga ai myen ni hpe n dang na re, raitim awmdawm shanglawt jaw na gaw Karai Kasang sha re, anhte chyawm gaw karai hpe n ninghkap ai sha tatut galaw sa na sha ra nga sai, shi jaw nan jaw na ra ai, kam u, ya du hkra anhte n lu ai gaw mungshawa ni sa mayu ai gaw kaga, KIO ningbaw ni woi sa ai gaw kaga rai taw ai majaw rai nga ai.
Galati 5: 1, anthe shanglawt tai na matu Hkristu gaw anhte hpe shalawt dat mi ai: dai re ai majaw a grin nga nna, dai mayam a kandang npu e bai hkum a hkang nga myit.
Nhpaw Mung Ban
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn